ტონი ბრექსტონი
ტონი მიშელ ბრექსტრონი (ინგლ. Toni Michelle Braxton; დ. 7 ოქტომბერი, 1967, სევერნი, მერილენდი) — ამერიკელი რიტმ-ენდ-ბლუზ მომღერალი, ჩანაწერის პროდიუსერი, მუსიკის ტექსტების ავტორი და მსახიობი. 1980-იან წლებში თავის დებთან ერთად მღეროდა ჯგუფში The Braxtons. 1990-იან წლებში ბრექსტონმა მიიპყრო პროდიუსერების ელ-რეი რიდისა და Babyface-ის ყურადღება და ხელშეკრულება გააფორმა LaFace Records-თან. მისივე სახელის მქონე სადებიუტო ალბომმა Toni Braxton (1993) Billboard 200-ის ჩარტში პირველ ადგილს მიაღწია და გაიყიდა 10 მილიონი ასლის რაოდენობით. ალბომში შედიოდა ისეთი განთქმული სინგლები როგორებიცაა „Another Sad Love Song“ და „Breathe Again“. ალბომმა ბრექსტონს მოუტანა სამი გრემის ჯილდო. 1996 წელს გამოსულ მეორე ალბომ Secrets-ს კიდევ ურო მეტი წარმატება ხვდა წილად, სადაც შედიოდა სინგლები „You're Makin' Me High“ და „Un-Break My Heart“. ალბომის გაყიდვებმა 15 მილიონ ეგზემპლარს მიაღწია. „Un-Break My Heart“ იქცა ტონი ბრექსტონის პირველ სინგლად, რომელიც აშშ-ის Billboard Hot 100-ის ჩარტში საუკეთესო ათეულში მოხვდა. ამ ალბომისთვის ბრექსტონს გადაეცა ორი გრემი. მისი მესამე ალბომი The Heat (2000) გამოსვლისთანავე Billboard 200-ის ჩარტში მეორე ადგილზე აღმოჩნდა, ხოლო სინგლმა „He Wasn't Man Enough“ Billboard Hot 100-ის ჩარტში მეორე ადგილს მიაღწია და მომღერალს რიგით მეექვსე გრემი მოუტანა. ბრექსტონმა აგრეთვე გამოსცა ალბომები: More Than a Woman (2002), Libra (2005) და Pulse (2010). 2014 წელს რეპერ Babyface-თან ერთად გამოუშვა ალბომი Love, Marriage & Divorce, რისთვისაც 2015 წელს მეშვიდე გრემი გადაეცა. კაერიერის განმავლობაში ბრექსტონმა გაყიდა 67 მილიონი ჩანაწერი, მათ შორის 41 მილიონი ალბომი მსოფლიოს მასშტაბით. მან ჯამში მიიღო შვიდი გრემი, ერთი ბილბორდის მუსიკალური ჯილდო, შვიდი ამერიკული მუსიკის ჯილდო და სხვა. აშშ-ის ხმისჩამწერი კომპანიების ასოციაციამ იგი ყველა დროს ერთ-ერთ ყველაზე კომერციულად წარმატებულ მომღერლად დაასახელა.